罔两赋（以道德希夷仁义为韵）
李澥 (Tang)
夫物有形而必累。影随形以相保。穷希微而归真。信罔两之合道。岂其取舍。焉得丑好。谅不由其运行。实禀之于元造。原夫不皦不昧。无失无得。宁在阳而必迁。曷处阴而自默。罔言成象。合庄叟之深衷。责影辨疑。异田巴之见惑。岂徒饰词比事。所以尊道贵德。增于物或有知其长短。察于人孰可分其白黑。搏之则微。听之则希。将去彼而取此。由虚往而实归。明引喻。混是非。用之于身。岂疾走可息。行之于国。则至道之肥。方来莫逆。故往无思。吾有影而何患。吾有色而可遗。同焉皆得。没而不衰。寻边鄙之于罔象。铸扃鐍合之于希夷。夫然。则岂止持操自保。纳虚为邻。复归无物。夫何有云。匪劳逸之足眩。曷行藏之是亲。任皇人之化迹。通天地之不仁。况我国家道周寥廓。德及纯粹。撝伪归真。绝圣弃智。汉阴抱瓮而匿影。赤水遗珠而有愧。罔两难明。慌惚无累。徒以知人藏化。见得思义。傥微阴之所及。幸馀光兮不我秘。